作者:劉仙倫
標題:沁園春
內容:周易一書，更三聖人，深切著明。凡變通動靜，有形有象，盈虛訊息，時止時行。天相名卿，日探妙趣，往古來今無兩心。褰帷暇，手韋編不置，聊以娛情。如今祝壽殷勤。請得以推評理致新。看九重有命，晉侯錫馬，三公論道，鼎足承君。同厥震男，拔乎泰茹，玉筍班中聯步什。賢奮建，定豐亨豫大，揚夬王庭。